ส่วนที่ 1

  -----------------------------------------------------------------------
  ข้อมูลสรุป

  -----------------------------------------------------------------------

ส่วนที่ 1

ข้อมูลสรุป (Executive Summary)

-   บริษัท ทรีนีตี้ วัฒนา จำกัด (มหาชน) (บริษัท) จดทะเบียนก่อตั้งขึ้นเมื่อวันที่ 31 มกราคม
    2544 บริษัทดำเนินธุรกิจหลักโดยการถือหุ้นในบริษัทอื่น (Holding Company)
    โดยได้เข้าถือหุ้นในบริษัทย่อย 3 บริษัทในสัดส่วนร้อยละ 99.99 ได้แก่ บริษัทหลักทรัพย์ ทรีนีตี้
    จำกัด ดำเนินธุรกิจหลักทรัพย์ บริษัท ทรีนีตี้ แอ๊ดไวซอรี่ 2001 จำกัด
    ดำเนินธุรกิจเป็นที่ปรึกษาทางการเงิน บริษัท ทรีนีตี้ อินฟอร์เมชั่น จำกัด
    ดำเนินธุรกิจให้บริการด้านการสนับสนุน (Back-Office Service) แก่บริษัทในกลุ่ม

-   บริษัทหลักทรัพย์ ทรีนีตี้ จำกัด ในฐานะบริษัทแกน
    ได้รับใบอนุญาตจากกระทรวงการคลังให้ประกอบธุรกิจหลักทรัพย์ 5 ประเภท ได้แก่
    ธุรกิจการเป็นนายหน้าซื้อขายหลักทรัพย์ การค้าหลักทรัพย์ ที่ปรึกษาการลงทุน
    การจัดจำหน่ายหลักทรัพย์ และที่ปรึกษาทางการเงิน
    บริษัทเป็นสมาชิกตลาดหลักทรัพย์แห่งประเทศไทย หมายเลข 22 ตั้งแต่เดือนมีนาคม 2545

-   ในปี 2547 บริษัทหลักทรัพย์ ทรีนีตี้
    จำกัดมีส่วนแบ่งตลาดของมูลค่าการซื้อขายหลักทรัพย์โดยเฉลี่ยร้อยละ 2.49
    เพิ่มขึ้นจากส่วนแบ่งการตลาดปี 2546 ซึ่งเฉลี่ยร้อยละ 2.42
    ส่วนแบ่งการตลาดของบริษัทต้นปีถึงกลางปี 2547 อยู่ระหว่างร้อยละ 2.50-2.75
    แต่ช่วงปลายปี 2547
    ส่วนแบ่งการตลาดของบริษัทลดลงเนื่องจากมูลค่าการซื้อขายที่เพิ่มขึ้นมาจากบริษัทหลักทรัพย์ที่มีความสัมพันธ์กับ
    (หรือผู้ถือหุ้น) ต่างชาติ 6 แห่ง มีส่วนแบ่งตลาดรวมกันร้อยละ 11 นับว่าเพิ่มขึ้นจากปี 2546
    ซึ่งมีส่วนแบ่งตลาดรวมกันอยู่ที่ร้อยละ 8 ทำให้บริษัทหลักทรัพย์ที่ไม่มีความสัมพันธ์กับ
    (หรือผู้ถือหุ้น) ต่างชาติมีส่วนแบ่งการตลาดลดลง บริษัทมีฐานลูกค้าเพิ่มขึ้นจาก 8,751
    รายเมื่อสิ้นปี 2546 เป็น 12,692 รายเมื่อสิ้นปี 2547
    และมีฐานลูกค้าสถาบันในประเทศเพิ่มขึ้น

-   บริษัท ทรีนีตี้ แอ๊ดไวซอรี่ 2001 จำกัด
    ดำเนินธุรกิจด้านที่ปรึกษาทางการเงินและงานด้านวาณิชธนกิจ
    โดยบริษัทฯได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ให้ดำเนินการเป็นที่ปรึกษาทางการเงินตามขอบเขตที่สำนักงานคณะกรรมการกำกับหลักทรัพย์และตลาดหลักทรัพย์กำหนด
    นอกจากนี้ บริษัทฯยังได้จดทะเบียนเป็นที่ปรึกษาประเภท ก
    กับศูนย์ข้อมูลที่ปรึกษาของกระทรวงการคลังเพื่อให้บริการในฐานะที่ปรึกษาสาขาการเงินให้แก่หน่วยงานต่างๆทั้งภาครัฐและเอกชน
    ในปี 2547 บริษัทได้เน้นให้บริการเป็นที่ปรึกษาด้านการปรับโครงสร้างและการควบรวมกิจการ
    โดยผลงานในปีดังกล่าวประกอบด้วย การเป็นที่ปรึกษาทางการเงินให้แก่ บมจ. ไทยโอลิฟินส์
    เพื่อร่วมกับ บมจ ปตท. ในเข้าซื้อกิจการ บจ. บางกอกโพลีเอททีลีน
    การเป็นที่ปรึกษาให้แก่บมจ. กรุงเทพดุสิตเวชการ
    ในการปรับโครงสร้างและควบรวมกิจการกับบมจ. สมิติเวช บจ.โรงพยาบาลกรุงเทพภูเก็ต
    และ บจ. โรงพยาบาลกรุงเทพหาดใหญ่ การเป็นที่ปรึกษาในการปรับโครงสร้างกิจการ บมจ.
    กันตนา และ บมจ. สมบูรณ์เทคโนโลยี
    นอกจากนี้บริษัทยังได้เป็นที่ปรึกษาในการจัดทำแผนกลยุทธ์ทางธุรกิจให้แก่สถาบันการเงินเฉพาะกิจอีก
    2 แห่ง

-   ณ วันที่ 31 ธันวาคม 2547 บริษัทและบริษัทย่อย มีสินทรัพย์รวม จำนวน 1,718.22 ล้านบาท
    หนี้สินรวม 642.28 ล้านบาท บาท ส่วนของผู้ถือหุ้น 1,075.94 ล้านบาท
    โดยมีอัตราผลตอบแทนผู้ถือหุ้นร้อยละ 8.43สำหรับปี 2547 บริษัทและบริษัทย่อยมีกำไรสุทธิรวม
    91.0 ล้านบาท ลดลงเมื่อเทียบกับผลกำไรจำนวน 190.69 ล้านบาทในปี 2546
    ทั้งนี้เป็นผลมาจากการลดลงของค่าธรรมเนียมการเป็นที่ปรึกษาทางการเงินและจัดจำหน่ายหลักทรัพย์

-   บริษัทยังคงเดินหน้าในการเป็นที่ปรึกษาทางการเงินโครงการแปลงสินทรัพย์เป็นหลักทรัพย์
    โดยการขายสินทรัพย์ให้กับนิติบุคคลเฉพาะกิจเพื่อออกและเสนอขายตราสารหนี้ระยะสั้นที่เกิดจากการแปลงสินทรัพย์เป็นหลักทรัพย์
    (Securitization) ในปี 2547 บริษัทได้ออกและเสนอขายหุ้นกู้ระยะสั้นชุดที่ 2
    คือหุ้นกู้ระยะสั้นบริษัท ออสเปรย์ ซีรี่ส์ ทู จำกัด
    โดยมีมูลค่าธุรกรรมการจัดจำหน่ายตราสารหนี้ของโครงการทั้งชุดที่ 1 และชุดที่ 2 ประมาณ
    3,647 ล้านบาท ซึ่งเป็นโครงการต่อเนื่องของการเคหะแห่งชาติ

-   ปี 2547 บริษัท ทรีนีตี้ แอ๊ดไวซอรี่ 2001
    จำกัดได้รับรางวัลที่ปรึกษาทางการเงินให้กับบริษัทจดทะเบียนดีเด่นที่เข้าจดทะเบียนในตลาดหลักทรัพย์ปี
    2546 คือ บริษัท ไทยโอเลฟินส์ จำกัด (มหาชน) จากงาน SET Awards 2004
    รวมทั้งบริษัท ทรีนีตี้ วัฒนา จำกัด (มหาชน)
    ได้รับคัดเลือกให้เป็นบริษัทจดทะเบียนในกลุ่มธุรกิจการเงิน 1 ใน 23
    บริษัทที่มีการรายงานการกำกับดูแลกิจการที่ดีประจำปี 2546

-   ในเดือนธันวาคม 2547 คณะกรรมการบริษัทมีมติเพิ่มทุนจดทะเบียนจำนวน 217,625,000
    บาท รวมเป็นทุนจดทะเบียนใหม่ 914,125,000 บาท เพื่อรองรับการขยายงาน
    การลงทุนเพิ่มในธุรกิจที่มีศักยภาพโดยเสนอขายต่อผู้ถือหุ้นเดิม
    และการออกและเสนอขายใบสำคัญแสดงสิทธิที่จะซื้อหุ้นให้แก่ผู้บริหารและพนักงาน นอกจากนี้
    คณะกรรมการบริษัทยังมีมติอนุมัติการออกและเสนอขายหุ้นกู้จำนวนไม่เกิน 600
    ล้านบาทเพื่อรองรับการขยายงานเช่นกัน ทั้งนี้การประชุมวิสามัญผู้ถือหุ้นครั้งที่ 1/2548
    เมื่อวันที่ 20 มกราคม 2548 ได้มีมติอนุมัติการเพิ่มทุนและออกหุ้นกู้ดังกล่าว
    ได้ดำเนินเสนอขายหุ้นต่อผู้ถือหุ้นเดิมแล้วเสร็จเมื่อเดือนกุมภาพันธ์ 2548
    ส่วนการออกหุ้นกู้จะได้ดำเนินการตามความจำเป็นต่อไป

-   ในเดือนธันวาคม 2547 บริษัทลงทุนในบริษัท ไทยลามิเนต แมนูแฟคเจอเรอร์ จำกัด จำนวน
    6,000,000 หุ้น คิดเป็นสัดส่วนการถือหุ้นร้อยละ 24 โดยมีมูลค่าเงินลงทุน 180 ล้านบาท
    ซึ่งบริษัทจะรับรู้รายได้จากการลงทุนในปี 2548 เป็นต้นไป

-   โดยมติที่ประชุมคณะกรรมการบริษัทครั้งที่ 2/2548
    บริษัทได้เพิ่มนโยบายการกำกับดูแลกิจการของบริษัทในเรื่องการถ่วงดุลอำนาจของกรรมการ
    ซึ่งในปี 2547 บริษัทได้เพิ่มกรรมการตรวจสอบอีก 1 ท่านรวมเป็น 4
    ท่านทำให้บริษัทมีกรรมการตรวจสอบจำนวน 1 ใน 3 ของจำนวนกรรมการทั้งคณะ และทั้ง 4
    ท่านเป็นกรรมการอิสระ ซึ่งเป็นไปตามหลักการกำกับดูแลกิจการที่ดี

    •
    บริษัทวางเป้าหมายในการดำเนินธุรกิจด้านหลักทรัพย์โดยการขยายฐานลูกค้าและการเพิ่มประเภทของธุรกรรมดังนี้

-   ธุรกรรมการเป็นนายหน้าซื้อขายหลักทรัพย์
    บริษัทมีเป้าหมายที่จะขยายสัดส่วนการตลาดเพื่อเพิ่มปริมาณการซื้อขายหลักทรัพย์
    ด้วยการเพิ่มประสิทธิภาพของเจ้าหน้าที่การตลาด
    การขยายฐานลูกค้าสถาบันทั้งในประเทศและต่างประเทศ
    และการให้บริการบริหารกองทุนส่วนบุคคล ตลอดจนเพิ่มบริการสินเชื่อเพื่อการซื้อขายหลักทรัพย์
    นำเสนอข้อมูลการวิเคราะห์และการแนะนำหลักทรัพย์ให้ผ่านสื่อหรือช่องทางต่างๆที่เข้าถึงลูกค้าหรือนักลงทุนให้ได้มากที่สุด

-   ธุรกรรมการค้าตราสารหนี้
    จะเน้นการเสนอขายและการค้าตราสารหนี้ทั้งระยะสั้นและระยะยาว
    เพื่อลูกค้าและเพื่อการลงทุน

-   ธุรกิจที่ปรึกษาทางการเงินและจัดจำหน่ายหลักทรัพย์
    บริษัทมีเป้าหมายที่จะเป็นผู้นำในธุรกรรมการแปลงสินทรัพย์เป็นหลักทรัพย์ การควบรวมกิจการ
    การนำบริษัทเข้าจดทะเบียนในตลาดหลักทรัพย์
    การร่วมจัดจำหน่ายและรับประกันการจำหน่ายหลักทรัพย์

-   งานสนับสนุน (Supporting & Back Office Services)
    บริษัทมุ่งเน้นในการพัฒนามาตรฐานงานวิเคราะห์หลักทรัพย์
    รวมทั้งมุ่งเน้นการพัฒนาคุณภาพและประสิทธิภาพด้านระบบงานและบุคลากรเพื่อรองรับการแข่งขันในอนาคต

ปัจจัยความสำเร็จของการดำเนินงานของบริษัท ขึ้นกับกำลังความสามารถของบุคลากร
การดำเนินงานตามแผนงาน การพัฒนาธุรกิจใหม่ สภาวะตลาดเงินตลาดทุน
และความรุนแรงของการแข่งขันในภาคธุรกิจหลักทรัพย์